Tárgy: Lakossági tájékoztató a Takarékbank Zrt. egyesüléséről és a bankszünnapról

Tisztelt Lakosság! Tisztelt Ügyfeleink!

Ezúton tájékoztatjuk Önöket, hogy a takarékszövetkezeti szektor átalakításának legjelentősebb állomásaként **2019. október 31-én tizenegy takarékszövetkezet és két bank\* egyesül a Takarékbank Zrt-ben.** Novembertől a Takarék Csoport egyetlen univerzális kereskedelmi bankja **több mint 1,1 millió ügyfelet** szolgál ki és az **ország legnagyobb fiókhálózatát** működteti**. A jogi egyesüléssel egyidőben a Takarék Kereskedelmi Bank Zrt. informatikai rendszerét egyesítik** a Takarékbank Zrt. már működő hálózatával,ezért ötnapos informatikai átállás után, **2019. október 31-et követően november 6-án indulnak újra a bank szolgáltatásai, mely az új Takarékbank Zrt. minden fiókját és szolgáltatását érinti.**

**Bankszünnap 2019. november 4-5.**

Bár a fenti társaságok cégjogi egyesülése már 2019. október 31-én megtörténik, a **Takarékbank Zrt. – egy hosszú hétvége és egy kétnapos bankszünnapot követően –2019. november 6-án kezdi meg működését**, mely az egyesülésben érintett társaságok\* teljes fiókhálózatát érinti. Az átállás alatt, **2019. november 1-jétől november 6-áig nem nyitnak ki a bankfiókok**, átmenetileg **nem fog működni a Takarék Netbank és a Takarék Mobilapp**, **nem lehet utalásokat kezdeményezni és fogadni**.

2019. november 6-án ismét kinyitnak a fiókok és akkortól működnek majd újra az elektronikus szolgáltatások, illetve akkor könyvelik le a 2019. október 31. után érkezett megbízásokat.

Ebben az időszakban a számlatulajdonosok az **ATM-ekből a 2019. október 31-i 19 órai zárófedezet erejéig tudnak pénzt felvenni, ugyanezzel a kerettel használhatják bankkártyájukat is.**

Az Ügyfeleknek **számos előnnyel jár** a takarékok és bankok egyesülése. Olyan **egységesített, versenyképes termékeket** vehetnek igénybe, mint bármely nagy kereskedelmi bankban, a jövőben bevezetendő közös, modern informatikai rendszer pedig egyszerűsíti és gyorsítja a kiszolgálást, így az ügyfelek majd az ország bármely Takarékbank fiókjában intézhetik teljes körűen banki ügyeiket.

További információt az Takarékbank Zrt. egyesülésével és a bankszünnappal kapcsolatban a [www.takarekbank.hu](http://www.takarekbank.hu) oldalon talál!

Üdvözlettel:

Takarék Csoport

\* 3A Takarékszövetkezet, a Békés Takarék Szövetkezet, a CENTRÁL TAKARÉK Szövetkezet, a Dél TAKARÉK Szövetkezet, a Fókusz Takarékszövetkezet, a Hungária Takarék Takarékszövetkezet, a KORONA TAKARÉK Takarékszövetkezet, az M7 TAKARÉK Szövetkezet, a Nyugat Takarék Szövetkezet, a Pátria Takarékszövetkezet és a TISZÁNTÚLI TAKARÉK Takarékszövetkezet –, valamint a Takarék Kereskedelmi Bank Zrt. és a Takarékbank Zrt.